Leivuonā byus apsaverama stykla pyutieju dorbu izstuode “Līvāni = stikls”
Rokstu sagataveja: portals lakuga.lv
Nu ituogods 1. decembra da 2022. gods 29. janvara Leivuona nūvoda Centralajā bibliotekā apmaklātuoji varēs apsavērt unikalus Leivuona Stykla i amatnīceibys centra (LSAC) stykla pyutieju Aleksandra Logvina i Valērija Veisa vysaidu formu izstuožu dorbus, informej LSAC mārketinga specialiste Maija Dziesma.
Piec Leivuona stykla fabrikys sliegšonys 2008. godā, tūreizejā Latgolys muokslys i amatnīceibys centrā 2016. godā tyka izveiduota stykla pyušonys darbneica, kuramā dorbu suoce pīredziejuši stykla pyutieji A. Logvins i V. Veiss. Meistaru prasmeiguos rūkuos tūp kruosaini i myrdzūši stykla darynuojumi i suvenirim, i praktiskai izmontuošonai. Itūšaļt LSAC interesenti var apsavērt i īsaguoduot A. Logvina i V. Veisa izgataveitūs vysaidu izmāru originalus dorbus, suocūt nu mozūs formu suveniru – putynu i dzeivnīku figureņu, zīdu, kruojkaseišu, videja izmāra trauku, da pat vysaidom lela izmāra vāžu. Sevkurs darynuojums ir unikals, partū ka teik radeits bez īprīšk sagataveitu formu. Meistari sasadorboj ari ar muokslinīkim, stykla darynuojumūs realizejūt vys jaunys idejis.
Izstuodis laikā tiks demonstrāta ari jaunuo eisfilma “Stikla pūšanas tradīcija Līvānos”, kurei pīduovoj īsavērt Leivuona stykla tapšonys procesā. Eisfilmā Leivuona stykla fabrikys bejušī stykla pyutieji doluos atmiņuos par sovom dorba gaitom i fabrikys bejušajim zīdu laikim. Stykla pyušonys tradiceja Leivuonā ir īkļauta Nacionalajā namaterialuo kulturys montuojuma sarokstā. Filma izveiduota pasateicūt, VKKF mierķprogramys “KultūrElpa” i Kulturys ministrejis atbolstam.
Eisfilma “Stikla pūšanas tradīcija Līvānos” digitaluos īreicēs daīmama sevkuram interesentam.
ltg_Latn ltg_Latn ltg_Latn ltg_Latn ltg_Latn lvs_Latn